ویشیشک

**ویشیشک** (سنسکرت: वैशेषिक) قدیم بھارت کے ہندو فلسفہ کے چھ مکاتبِ فکر میں سے ایک ہے۔ اپنے ابتدائی مراحل میں ویشیشک ایک آزاد فلسفہ تھا جس کی اپنی مخصوص مابعد الطبیعیات، علمیات، منطق، اخلاقیات اور نجات کی تعلیمات تھیں۔ وقت گزرنے کے ساتھ ویشیشک نظام اپنے فلسفیانہ طریقہ کار، اخلاقی نتائج اور نجات کے نظریات میں ہندومت کے نیائے مکتب فکر سے ہم آہنگ ہوتا گیا لیکن علمیات اور مابعد الطبیعیات میں اپنا امتیاز برقرار رکھا۔

ویشیشک مکتب فکر کی علمیات بدھ مت کی طرح علم کے صرف دو معتبر ذرائع کو تسلیم کرتی ہے: براہِ راست مشاہدہ اور استدلال۔ ویشیشک مکتب فکر اور بدھ مت دونوں اپنے اپنے صحیفوں کو علم کا ناقابلِ تردید اور معتبر ذریعہ سمجھتے ہیں لیکن فرق یہ ہے کہ ویشیشکوں کے نزدیک علم کا معتبر اور قابلِ بھروسا ذریعہ وید ہیں۔

ویشیشک مکتب فکر نیچریت میں اپنا درک و بصیرت رکھنے کے لیے بھی معروف ہے جو قدرتی فلسفے میں جوہریت (ایٹمی نظریہ) کی ایک شکل ہے۔ اس نے یہ مفروضہ پیش کیا کہ مادی کائنات کی تمام اشیاء کو پرمانو (جوہروں) تک محدود کیا جا سکتا ہے اور انسان کے تجربات مادے (جوہروں کا مجموعہ اور ان کی تعداد اور ان کی مکانی ترتیب)، معیار، عمل، عمومیت، انفرادیت اور وابستگی کے باہمی تعامل سے ماخوذ ہوتے ہیں۔ ہر چیز جوہر سے بنی تھی اور اوصاف جوہروں کے مجموعوں سے ابھرتے تھے لیکن ان جوہروں کا ملاپ اور نوعیت کائناتی قوتوں کے ذریعے پہلے سے طے شدہ تھی۔ آجیویک اور جین مت کے ترَیراشک مکاتب فکر میں بھی جوہر کا تصور شامل تھا تاہم ان کے خیالات ایک دوسرے سے مشابہ تھے لیکن ویشیشک مکتب فکر سے مختلف اور اس کے مقابلے میں کم ترقی یافتہ تھے۔

ویشیشک مکتب فکر کے مطابق علم اور نجات تجربے کی دنیا کی مکمل تفہیم کے ذریعے حاصل کیے جا سکتے ہیں۔

ویشیشک درشن کی بنیاد چھٹی سے دوسری صدی قبل مسیح کے لگ بھگ کناد کشیپ نے رکھی تھی۔

## جائزہ
ویشیشک کا نام "ویشیش" سے ماخوذ ہے۔ یہ لفظ اس زمرے کی نمائندگی کرتا ہے جو بے شمار موجود اشیا کی انفرادیت کو ظاہر کرتا ہے۔
اگرچہ ویشیشک نظام کا آغاز و ارتقا ہندومت کے نیائے فلسفہ سے ہٹ کر ہوا لیکن آگے چل کر یہ دونوں مشابہ ہو گئے اور اکثر ان کا مطالعہ ایک ساتھ کیا جاتا ہے۔ تاہم اپنی کلاسیکی شکل میں ویشیشک مکتب فکر نیائے فلسفہ سے اس امر میں مختلف تھا کہ جہاں نیائے نے معتبر علم کے چار ذرائع کو قبول کیا وہیں ویشیشک نے صرف دو کو معتبر تسلیم کیا۔ چنانچہ ویشیشک مکتب فکر کی علمیات علم کے صرف دو ذرائع کو مستند و معتبر تسلیم کرتی ہے – حسی ادراک اور استدلال۔

ویشیشک جوہریت کی ایک ایسی شکل کی تائید کرتا ہے جس کے مطابق حقیقت پانچ مادوں (مثال کے طور پر مٹی، پانی، ہوا، آگ اور خلا) سے بنی ہے۔ گنیری وضاحت کرتے ہیں کہ ان پانچوں میں سے ہر ایک کی دو اقسام ہیں: "پرمانو" اور مرکب۔ ایک پرمانو وہ ہے جو ناقابلِ تسخیر اور ناقابلِ تقسیم ہے اور اس کی ایک خاص قسم کی جہت ہے جسے "چھوٹا" (انو) کہا جاتا ہے۔ ایک مرکب وہ ہے جو پرمانو میں تقسیم ہو سکے۔ انسان جس چیز کا بھی ادراک کرتے ہیں وہ مرکب ہے اور یہاں تک کہ سب سے چھوٹی محسوس ہونے والی چیز یعنی گرد کا ایک ذرہ بھی قابل تقسیم ہے لیکن یہ اجزا غیر مرئی ہیں۔ ویشیشکوں نے سب سے چھوٹی محسوس ہونے والی مرکب چیز کا تصور ایک "ثلاثی" (تری انوک) کے طور پر کیا جس کے تین حصے ہوتے ہیں اور ہر حصہ ایک "دوئی" (دی انوک) پر مشتمل ہوتا ہے۔ ویشیشکوں کا ماننا تھا کہ ایک دوئی کے دو حصے ہوتے ہیں جن میں سے ہر ایک جوہر ہے۔ جسامت، شکل ، سچائیاں اور وہ سب کچھ جس کا انسان مجموعی طور پر تجربہ کرتے ہیں وہ پرمانو اور ان کی تعداد اور ان کی مکانی ترتیب کا مرہونِ منت ہے۔

"پرم" کا مطلب ہے "سب سے دور یا انتہائی یا آخری" اور "انو" کا مطلب ہے "جوہر یا بہت چھوٹا ذرہ" لہٰذا "پرمانو" کا بنیادی مطلب ہے "سب سے دور کا یا آخری چھوٹا (یعنی سب سے چھوٹا) ذرہ"۔ ویشیشک نے یہ مفروضہ پیش کیا کہ انسان جس چیز کا تجربہ کرتا ہے وہ "درویہ" (مادہ: جوہروں اور ان کی تعداد اور ان کی مکانی ترتیب کا مجموعہ)، "گن" (معیار)، "کرم" (عمل)، "سامانیہ" (عمومیت)، "ویشیش" (انفرادیت) اور "سموائے"‌ (وابستگی یا ہر چیز کا غیر مُنفَک تعلق) سے اخذ ہوتی ہے۔

اس فلسفے کے پیروکار زیادہ تر شیو مت کے ماننے والے ہیں۔ ہری بھدر سوری اپنی تصنیف "شد درشن سموچے" میں ویشیشک کے پیروکاروں کو پشوپتی یا شیو کے پرستاروں کے طور پر بیان کرتے ہیں۔

## ارتقا
### بنیادی متن
ویشیشک کی قدیم ترین منظم توضیح کناد (یا کن بھکش) کے ویشیشک سوتر میں ملتی ہے۔ ایک چینی بودھ مفسر جی تسان نے کناد کو اولوک کے نام سے بھی یاد کیا ہے۔ یہ رسالہ دس کتابوں پر مشتمل ہے۔

### شروح
ویشیشک سوتر کی دو شرحیں "راون بھاشیہ" اور "بھاردواج ورتی" اب موجود نہیں ہیں۔ پرشست پاد کی "پدارتھ دھرم سنگرہ" (تقریباً چوتھی صدی عیسوی) اس مکتب فکر کی اگلی اہم تصنیف ہے۔ اگرچہ اسے عام طور پر ویشیشک سوتر کی "بھاشیہ" کے نام سے جانا جاتا ہے لیکن یہ رسالہ بنیادی طور پر اس موضوع پر ایک آزاد تصنیف ہے۔ ویشیشک کا اگلا رسالہ چندر کی "دش پدارتھ شاستر" (648ء) ہے جو پرشست پاد کے رسالے پر مبنی ہے اور اس کا فقط صرف چینی ترجمہ ملتا ہے۔ پرشست پاد کی تصنیف پر دستیاب قدیم ترین شرح ویوم شو کی "ویوم وتی" (آٹھویں صدی) ہے۔ دیگر تین شروح شریدھر کی "نیائے کَندلی" (991ء) اور ادیان کی "کرناولی" (دسویں صدی) اور شری وتس کی "لیلاوتی" (گیارہویں صدی) ہیں۔ شو آدتیہ کی "سپت پدارتھ" جو اسی دور سے تعلق رکھتی ہے نیائے اور ویشیشک کے اصولوں کو ایک ہی اکائی کے طور پر پیش کرتی ہے۔ شنکر مشرا کی ویشیشک سوتر کی شرح "اپسکر" بھی ایک اہم تصنیف ہے۔

## مابعد الطبیعیات
### زمرے یا "پدارتھ"
ویشیشک مکتب فکر کے مطابق تمام چیزیں جو موجود ہیں اور جن کا ادراک کیا جا سکتا ہے اور جنھیں نام دیا جا سکتا ہے وہ پدارتھ (لفظی معنی: لفظ کا مطلب) ہیں جو تجربے کے اہداف ہیں۔ تجربے کے تمام اہداف کی درجہ بندی چھ زمروں میں کی جا سکتی ہے: "درویہ" (مادہ)، "گن" (معیار)، "کرم" (عمل)، "سامانیہ" (عمومیت)، "ویشیش" (انفرادیت) اور "سموائے" (وابستگی)۔ بعد کے ویشیشکوں (شریدھر اور ادیان اور شو آدتیہ) نے ایک اور زمرہ ابھاؤ (عدم موجودگی) کا اضافہ کیا۔ پہلے تین زمروں کی تعریف "ارتھ" (جس کا ادراک کیا جا سکتا ہے) کے طور پر کی گئی ہے اور ان کا حقیقی معروضی وجود ہے۔ آخری تین زمروں کی تعریف "بدھی اپیکشم" (عقلی امتیاز کی پیداوار) کے طور پر کی گئی ہے اور وہ منطقی زمرے ہیں۔

# **درویہ (مادہ):** نو مادے ہیں۔ وہ یہ ہیں: "پرتھوی" (مٹی)، "آپ" (پانی)، "تیجس" (آگ)، "وایو" (ہوا)،"آکاش" (خلا)، "کال" (وقت)، "دِک" (مقام)، آتما (نفس یا روح) اور "منس" (ذہن)۔ پہلے پانچ کو "بھوت" کہا جاتا ہے یعنی وہ مادے جو کچھ مخصوص اوصاف رکھتے ہیں تاکہ ان کا ادراک کسی نہ کسی بیرونی حسی عضو کے ذریعے کیا جا سکے۔
# **[[گن]] (معیار):** ویشیشک سوتر میں سترہ "گُن" (اوصاف) کا ذکر ہے جن میں پرشست پاد نے مزید سات کا اضافہ کیا۔ جہاں ایک مادہ بذاتِ خود آزادانہ طور پر موجود رہنے کی صلاحیت رکھتا ہے وہیں ایک "گن" (معیار) اس طرح موجود نہیں رہ سکتا۔ اصل سترہ "گن" یہ ہیں: "روپ" (رنگ)، "رس" (ذائقہ)، "گندھ" (بو)، "اسپرش" (لمس)، "سنیخیا" (تعداد)، "پریمان" (جسامت/جہت/مقدار)، "پرتھکتوا" (انفرادیت)، "سنیوگ" (اتصال/تعلق)، "وبھاگ" (علاحدگی)، "پرتوا" (اولیت)، "اپرتوا" (ثانویت)، "بدھی" (علم)، "سکھ" (خوشی)، "دکھ" (تکلیف)، "اچھا" (خواہش)، "دویش" (نفرت) اور "پریتنا" (کوشش)۔ ان میں پرشست پاد نے "گروتوا" (بھاری پن)، "دروتوا" (سیالیت)، "سنیہا" (چپچپا پن)، "دھرم" (نیکی)، "ادھرم" (بدی)، "شبد" (آواز) اور "سنسکار" (ذہانت/صلاحیت) کا اضافہ کیا۔
# **[[کرم]] (عمل):** "کرم" (افعال) بھی "گن" کی طرح الگ وجود نہیں رکھتے بلکہ ان کا تعلق مادوں سے ہوتا ہے۔ لیکن جہاں معیار ایک مادے کی مستقل خصوصیت ہے وہیں ایک عمل عارضی ہوتا ہے۔ "آکاش" (خلا)، "کال" (وقت)، "دِک" (مقام) اور "آتما" (نفس) اگرچہ مادے ہیں مگر وہ "کرم" (عمل) سے عاری ہیں۔
# **[[سامانیہ اپنیشد|سامانیہ]] (عمومیت):** چونکہ مادوں کی کثرت ہے اس لیے ان کے درمیان تعلقات بھی ہوں گے۔ جب کوئی خصوصیت بہت سے مادوں میں مشترک پائی جاتی ہے تو اسے "سامانیہ" کہا جاتا ہے۔
# **ویشیش (انفرادیت):** "ویشیش" کے ذریعے ہم مادوں کو ایک دوسرے سے مختلف سمجھنے کے قابل ہوتے ہیں۔ جس طرح حتمی جوہر بے شمار ہیں اسی طرح "ویشیش" بھی بے شمار ہیں۔
# **سموائے (وابستگی):** کناد نے "سموائے" کی تعریف علت اور معلول (وجہ اور اثر) کے درمیان تعلق کے طور پر کی۔ پرشست پاد نے اس کی تعریف ان مادوں کے درمیان موجود تعلق کے طور پر کی جو غیر مُنفک ہیں اور ایک دوسرے کے لیے ظرف اور مظروف (Container and the contained) کی حیثیت رکھتے ہیں۔ "سموائے" کا تعلق ادراک کے قابل نہیں بلکہ اسے صرف مادوں کے غیر منفک تعلق سے ہی اخذ کیا جا سکتا ہے۔
# **ابھاؤ (عدم موجودگی)**

### جوہریت (ایٹمی نظریہ)

ویشیشک مکتب فکر کے مطابق ایک "پرمانو" (جوہر) مادے کا ایک ناقابلِ تسخیر ذرہ ہے۔ جوہر ناقابلِ تقسیم ہے کیونکہ یہ وہ حالت ہے جس پر کسی پیمائش کا اطلاق نہیں کیا جا سکتا۔ انھوں نے جوہروں کی خصوصیات کا تعین کرنے کے لیے "تغیر پذیری کے خلاف دلائل" (Invariance arguments) کا استعمال کیا۔ اس میں یہ بھی بتایا گیا کہ ایک "انو" کی دو حالتیں ہو سکتی ہیں—مکمل سکون اور حرکت کی حالت۔

انھوں نے چار مختلف قسم کے جوہروں کا مفروضہ پیش کیا: دو کمیت کے ساتھ اور دو اس کے بغیر۔ ہر مادے کے بارے میں خیال کیا جاتا ہے کہ وہ چاروں قسم کے جوہروں پر مشتمل ہے۔ جوہروں کو "تری انوک" (ثلاثی) اور "دی انوک" (دوئی) میں جوڑا جا سکتا ہے اس سے پہلے کہ وہ ایسی اجسام کی صورت اختیار کریں جن کا ادراک کیا جا سکے۔ ہر "پرمانو" (جوہر) اپنی الگ "ویشیش" (انفرادیت) رکھتا ہے۔

بغیر حصوں والے جوہروں کی پیمائش کو "پری منڈل پریمان" کے نام سے جانا جاتا ہے۔ یہ ابدی ہے اور یہ کسی دوسرے مادے کی پیمائش پیدا نہیں کر سکتا۔ اس کی پیمائش مکمل طور پر اس کی اپنی ہے۔

## علمیات
مختلف ہندوستانی فلسفیانہ مکاتب فکر میں چھ "پرمان" (یعنی علمی طور پر درست علم اور حقائق تک پہنچنے کے معتبر ذرائع) بیان کیے گئے ہیں: "پرتیکش" (ادراک)، "انومان" (استدلال)، "شبد" یا "آگم" (لفظ یا ماضی و حال کے معتبر ماہرین کی شہادت)، "اپمان" (موازنہ اور تمثیل)، "ارتھاپتی" (مفروضہ یا حالات سے اخذ کردہ نتیجہ) اور "انوپل بدھی" (عدم ادراک یا منفی عقلی ثبوت)۔ ان میں سے ویشیشک علمیات نے صرف "پرتیکش" (حسی ادراک) اور "انومان" (استدلال) کو ہی معتبر علم کے ذرائع کے طور پر تسلیم کیا ہے۔ یوگا ان چھ میں سے پہلے تین کو پرمان کے طور پر قبول کرتا ہے، جبکہ نیائے مکتب فکر ان میں سے پہلے چار کو قبول کرتا ہے۔

* **"پرتیکش"** (प्रत्यक्ष) کا مطلب ادراک ہے۔ اس کی دو اقسام ہیں: بیرونی اور اندرونی۔ بیرونی ادراک وہ ہے جو پانچ حواس اور دنیاوی اشیاء کے باہمی تعامل سے پیدا ہوتا ہے، جبکہ اس مکتب فکر کے نزدیک اندرونی ادراک اندرونی حس یعنی ذہن کا ادراک ہے۔ ہندومت کی قدیم اور قرون وسطیٰ کی تحریریں درست ادراک کے لیے چار شرائط کی نشان دہی کرتی ہیں: "اندریا ارتھ سنیکرشا" (زیر مطالعہ شے کے ساتھ حسی عضو کا براہ راست تجربہ)، "اویا پدیشیہ" (غیر لفظی؛ قدیم ہندوستانی دانشوروں کے مطابق درست ادراک سنی سنائی باتوں پر مبنی نہیں ہوتا جہاں کسی کا حسی عضو دوسرے کے ادراک کو قبول یا مسترد کرنے پر انحصار کرے)، "اویا بھِ چارا" (غیر متبدل؛ درست ادراک بدلتا نہیں اور نہ یہ دھوکے کا نتیجہ ہوتا ہے کیونکہ مشاہدے کا ذریعہ ناقص یا مشکوک نہیں ہوتا) اور "ویو سا یا تمکا" (حتمی؛ درست ادراک شک و شبہ کی گنجائش کو ختم کر دیتا ہے، خواہ وہ تمام تفصیلات کے مشاہدے میں ناکامی کی وجہ سے ہو یا مشاہدے کے ساتھ استدلال کو ملانے کی وجہ سے)۔ بعض قدیم ماہرین نے "غیر معمولی ادراک" کو بھی بطور پرمان پیش کیا اور اسے اندرونی ادراک کا نام دیا، تاہم دیگر ہندوستانی ماہرین نے اس تجویز سے اختلاف کیا۔ اندرونی ادراک کے تصورات میں "پرتِبھا" (وجدان)، "سامانیہ لکشن پرتیکش" (محسوس کردہ جزئیات سے کلیات تک پہنچنے کی ایک شکل) اور "گیان لکشن پرتیکش" (موجودہ حالت کے مشاہدے سے کسی شے کے سابقہ مراحل اور حالتوں کے ادراک کی ایک شکل) شامل تھے۔ مزید برآں، ان تحریروں میں "پرتیکش پرمان" سے حاصل ہونے والے غیر یقینی علم کو قبول کرنے کے اصولوں کو وضع اور بہتر کیا گیا تاکہ "نرنے" (حتمی فیصلہ یا نتیجہ) اور "ان ادھیا وساے" (غیر حتمی فیصلہ) کے درمیان فرق کیا جا سکے۔

* **"انومان"** (अनुमान) کا مطلب استدلال ہے۔ اسے عقل کے استعمال کے ذریعے ایک یا ایک سے زیادہ مشاہدات اور سابقہ حقائق سے نئے نتیجے اور سچائی تک پہنچنے کے طور پر بیان کیا گیا ہے۔ دھواں دیکھ کر آگ کا اندازہ لگانا "انومان" کی ایک مثال ہے۔ سوائے ایک کے، تمام ہندو فلسفوں میں یہ علم کا ایک معتبر اور مفید ذریعہ ہے۔ استدلال کے طریقے کی وضاحت ہندوستانی تحریروں میں تین حصوں پر مشتمل بتائی گئی ہے: "پرتِگیہ" (مفروضہ)، "ہیتو" (وجہ) اور "درشانت" (مثالیں)۔ قدیم ہندوستانی دانشوروں کا کہنا ہے کہ مفروضے کو مزید دو حصوں میں تقسیم کیا جانا چاہیے: "سادھیہ" (وہ خیال جسے ثابت یا مسترد کرنے کی ضرورت ہے) اور "پکش" (وہ شے جس پر "سادھیہ" کی بنیاد رکھی گئی ہے)۔ استدلال اس صورت میں مشروط طور پر درست ہوتا ہے جب "سپکش" (ثبوت کے طور پر مثبت مثالیں) موجود ہوں اور "وپکش" (تردید کے طور پر منفی مثالیں) غائب ہوں۔ مزید گہرائی کے لیے، ہندوستانی فلسفوں میں مزید علمی اقدامات بھی بتائے گئے ہیں۔ مثال کے طور پر، وہ "ویاپتی" کا مطالبہ کرتے ہیں - یعنی یہ شرط کہ "ہیتو" (وجہ) کو "سپکش" اور "وپکش" دونوں صورتوں میں لازمی اور الگ طور پر استدلال کی وضاحت کرنی چاہیے۔ ایک مشروط طور پر ثابت شدہ مفروضے کو "نگمن" (نتیجہ) کہا جاتا ہے۔

### قیاس
ویشیشک مکتب فکر کا قیاس ہندومت کے نیائے مکتب فکر سے مشابہ تھا، لیکن پرشست پاد کی جانب سے قیاس کے پانچ ارکان کو دیے گئے نام مختلف ہیں۔

## مزید دیکھیے
* ہندومت
* نیائے

## حوالہ جات

## مآخذ
* 
* .
* .
* 
* .

## مزید پڑھیے
* بمل متی لال (1977ء)، A History of Indian Literature - Nyāya-Vaiśeṣika، Otto Harrassowitz Verlag، ، 
* گوپی کواِ راج (1961ء)، Gleanings from the history and bibliography of the Nyaya-Vaisesika literature، Indian Studies: Past & Present، Volume 2، Number 4، 
* 
* کاک، سبھاش: "Matter and Mind: The Vaiśeṣika Sūtra of Kaṇāda" 
* 
* 
* 

## بیرونی روابط
* ویشیشک سوتر مع تین شروح، نند لال سنہا کا انگریزی ترجمہ، 1923ء (بشمول لغت)
* ویشیشک طبیعیات کا خلاصہ
* شاستر نیتھرالیا - ویشیشک
* ویشیشک سوتروں کا GRETIL ای-متن

زمرہ:آستک
زمرہ:جوہریت
زمرہ:ہندو فلسفہ
زمرہ:منطق
زمرہ:قدیم ہندوستانی فلسفے میں تحریکیں